Lejere i almene boliger, andelsboliger eller privat udlejede lejligheder må i mange tilfælde vente en huslejeforhøjelse til næste år, fordi grundskylden stiger.

Lejerne får nemlig ikke glæde af den fastfrysning af grundskylden, som regeringen aftalte med Konservative, Liberal Alliance og Dansk Folkeparti som en del af næste års finanslov. Fastfrysningen af grundskylden kommer ifølge aftaleteksten kun til at gælde for folk, der bor i ejerboliger.

Og det forstår man ikke i de to store organisationer BL – Danmarks Almene Boliger og Andelsboligforeningernes Fællesrepræsentation.